Príloha 2
Kapitola č. 29 – Finančné a rozpočtové ustanovenia

1)	Základná charakteristika kapitoly

Kapitola otvorená:			30. marca 2001
NP SR odovzdaná:			20. novembra 2000 	CONF-SR 68/00
Spoločná pozícia EÚ prijatá:		28. marca 2001	CONF-SR 16/01
Spoločná pozícia EÚ revidovaná:	18. apríla 2002 	CONF-SR 25/02
Spoločná pozícia EÚ revidovaná:	 8. novembra 2002	CONF-SK 85/02	
Dodatkové informácie:	č. 1 	26. júla 2001 	CONF-SR 69/01
	č. 2 	10. januára 2002 	CONF-SK 1/02
	č. 3	18. júna 2002	CONF-SK 50/02
	č. 4	11. septembra 2002	CONF-SK 77/02
Kapitola zatvorená: 		13. decembra 2002 

2)	Celkové hodnotenie stavu kapitoly

Kapitola Finančné a rozpočtové ustanovenia je zameraná na riešenie problematiky v dvoch hlavných oblastiach. Prvou je oblasť rozpočtového procesu a druhou oblasť vlastných zdrojov všeobecného rozpočtu ES. V súlade s aplikáciou pravidiel o Vlastných zdrojoch, musí byť Slovenská republika ako člen EÚ schopná prispievať do spoločného rozpočtu ES sumou, ktorú tvoria: tradičné vlastné zdroje (t.j. odvody z produkcie cukru, poľnohospodárske poplatky  a clá), odvody zo zdroja z dane z pridanej hodnoty a zo zdroja vypočítaného na základe hrubého národného produktu. 

Slovensko dosiahlo značný pokrok za hodnotené obdobie, najmä čo sa týka národného rozpočtu a opatrení spolufinancovaných z prostriedkov ES. S účinnosťou od 1. januára 2001 bol novelizovaný zákon č. 303/1995 Z. z. o rozpočtových pravidlách (zákon č. 441/2001 Z. z.), ktorý upravuje nakladanie s prostriedkami ES ako s prostriedkami štátneho rozpočtu a zavádza príslušné kontrolné mechanizmy, vrátane sankcií. Ďalšie zmeny sa týkajú spoločnej rozpočtovej klasifikácie pre zostavovanie súhrnného deficitu verejného rozpočtu, ktoré nadobudnú účinnosť v roku 2003. Ako súčasť celkovej reformy verejných financií bol v prílohe k štátnemu rozpočtu na rok 2001 po prvýkrát predložený strednodobý finančný výhľad, ktorý sa od roku 2002 stáva integrálnou súčasťou štátneho rozpočtu.

Dňa 18. júna 2002 bola schválená ďalšia novela zákona o rozpočtových pravidlách, ktorá detailnejšie upravila nakladanie s prostriedkami ES poskytovanými Slovenskej republike z predvstupových fondov a súčasne je ďalším krokom k zabezpečeniu pripravenosti Slovenskej republiky na členstvo v Európskej únii. Vo vzťahu k budúcemu členstvu Slovenskej republiky v Európskej únii sa v tejto novele upravujú finančné vzťahy štátneho rozpočtu SR a rozpočtu Európskych spoločenstiev; konkrétne úprava finančných tokov z rozpočtu SR do rozpočtu ES formou odvodových povinností, tzv. vlastné zdroje Európskeho spoločenstva, ako aj finančné toky z rozpočtu ES do rozpočtu SR v rámci štrukturálnych fondov a Kohézneho fondu. Predložená novela predpokladá zapájanie prostriedkov poskytnutých z rozpočtu Európskych spoločenstiev cez rozpočet, t.j. prijaté prostriedky sa zaradia do príjmov štátneho rozpočtu a súčasne sa k nim priradia v štátnom rozpočte potrebné výdavky. 

Pokiaľ ide o vlastné zdroje Spoločenstva, parlament prijal nový Colný zákon (zákon č. 238/2001 Z. z.), ktorý predstavuje najvyšší možný stupeň harmonizácie colného práva Slovenskej republiky voči Colnému kódexu ES. Možno konštatovať, že do Colného zákona neboli premietnuté len tie ustanovenia Colného kódexu ES, ktoré upravujú vzájomné vzťahy medzi členskými štátmi EÚ.

V Slovenskej republike sa v súčasnosti pripravuje zavedenie legislatívnych noriem pre oblasť odvodov z produkcie cukru podľa legislatívnych noriem ES. Oblasť odvodov z produkcie cukru bude upravená v pripravovanom návrhu zákona o podpore v pôdohospodárstve, podľa ktorého dôjde k zlúčeniu Intervenčnej poľnohospodárskej agentúry, odboru platobnej agentúry Ministerstva pôdohospodárstva SR a agentúry SAPARD. Týmto sa vytvorí Platobná agentúra, ktorá bude v rámci svojej činnosti zabezpečovať tiež administrovanie odvodov z produkcie cukru. Účinnosťou tohto zákona sa zrušujú zákon č. 240/1998 Z. z. o poľnohospodárstve a o zmene a doplnení ďalších zákonov v znení zákona č. 361/2000 Z. z. a zákon č. 491/2001 Z. z. o organizovaní trhu s vybranými poľnohospodárskymi výrobkami.

Pokiaľ ide o zdroj založený na DPH, novelizáciami zákona č. 289/1995 Z. z. o dani z pridanej hodnoty sa dosiahol dobrý stupeň zosúladenia. V súčasnosti Slovensko uskutočňuje simulovaný výpočet základu DPH za rok 2001, ktorý je testovacím nástrojom kapacity vo vzťahu k zdroju založeného na DPH.

Predpokladom pre porovnateľný výpočet zdroja založeného na HNP je uplatnenie metodiky ESA 95. Transformáciu štátnej štatistiky a jej harmonizáciu s požiadavkami Európskej únie uskutočňuje Štatistický úrad SR. Národná rada SR na svojom zasadnutí dňa 28.11. 2001 prijala nový zákon o štátnej štatistike, ktorou sa dosiahol úplný súlad legislatívy SR s legislatívou ES. Zákon nadobudol účinnosť 1. januára 2002. 

Dňa 5.6.2002 bol vládou SR schválený materiál MF SR „Návrh stratégie prístupového procesu v kapitole 29 – Finančné a rozpočtové ustanovenia so zameraním na vlastné zdroje Európskych spoločenstiev“, ktorý vymedzuje zodpovednosti jednotlivých inštitúcií Slovenskej republiky za oblasť vlastných zdrojov Európskych spoločenstiev.

Informácia o výsledkoch rokovaní SR s EÚ

Slovensko ako nový členský štát EÚ bude odo dňa vstupu, t.j. od 1. mája 2004 prispievať do rozpočtu EÚ v plnom rozsahu. Výška príspevkov v rokoch 2004-2006 bude dosahovať výšku 225 mil. €, 350 mil. € a 359 mil. €, t.j. spolu 934 mil. €. Uvedená výška príspevkov do rozpočtu EÚ je v súlade s metodikou výpočtu vychádzajúcou z Negociačného mandátu pre uzatvorenie rokovaní SR s EÚ, ktorý bol schválený vládou SR dňa 4.12.2002.

Slovensko akceptovalo výšku záväzkov EÚ voči SR za oblasť štrukturálnych akcií v celkovej výške 1.560 mil. € na obdobie rokov 2004-2006, z toho pre Kohézny fond vo výške 510 mil. € a pre štrukturálne fondy vo výške 1.050 mil. €. V oblasti štrukturálnych akcií došlo k určitým zmenám vo výške záväzkov, ktoré boli spôsobené vývojom makroekonomických ukazovateľov.

Pre poľnohospodárstvo bolo vyčlenených celkovo 628 mil. € na priame platby, rozvoj vidieka a trhové opatrenia.

V rámci vnútorných politík prislúchajú SR na roky 2004-2006 finančné prostriedky v celkovej výške 329 mil. €. 

Spolu to pre SR znamená prostriedky v sume 2,5 mld. €.

Podľa záverov prístupových rokovaní Európskej rady v Kodani týkajúcich sa finančného rámca rozširovania (viď. nižšie uvedené tabuľky) bude Slovensko počas rokov 2004 – 2006 v lepšej rozpočtovej pozícii ako rok pred rozšírením. SR získala na Kodanskom summite v dňoch 12.-13. decembra 2002 dodatočných 22,7 mil. € určených pre Slovensko vo forme účelovo neviazaných prostriedkov, ktoré budú vyplatené v rokoch 2005 a 2006. 

SR za prvé tri roky členstva v EÚ (2004-2006) dostane v platbách o 831 mil. € viac ako do rozpočtu EÚ zaplatí, čo predstavuje 154 € na obyvateľa.

Dosiahnuté výsledky krajín V-4
ČR získala v Kodani naviac 83,1 mil. € a možnosť prevodu 100 mil. € zo štrukturálnych fondov na priamy príspevok do rozpočtu. Celkovo čisté príjmy ČR v rokoch 2004-2006 dosahujú 778 mil. €, čo predstavuje 76 € na obyvateľa. 
Maďarsko získalo dodatočných 55,9 mil. €, čistý príjem za prvé tri roky členstva dosahuje 1.374 mil. €, čo predstavuje 135 € na obyvateľa. 
Poľsko získalo v Kodani 108 mil. € na Schengen a možnosť prevodu 1 mld. € zo štrukturálnych fondov do štátneho rozpočtu. Celkovo čistý zisk Poľska v rokoch 2004-2006 bude 6.997 mil. €, čo predstavuje 181 € na obyvateľa.

Finančný rámec určený pre rozširovanie - 
prehľad rozdelenia záväzkov EÚ v zmysle záverov Kodanského summitu
(v stálych cenách roku 1999)
v mil. €
Finančný rámec rozširovania podľa návrhu z Kodanského summitu 	2004	2005	2006	2004-2006	
Poľnohospodárstvo	125,2	239,4	263,1	627,7	
Trhové opatrenia	16,9	48,1	49,2	114,3	
Priame platby	0,0	73,0	88,1	161,1	
Rozvoj vidieka	108,2	118,3	125,8	352,3	
Štrukturálne akcie	435,9	495,1	629,0	1.560,0	
Štrukturálne fondy	261,5	351,5	437,3	1.050,3	
Kohézny fond	174,4	143,6	191,7	509,7	
Vnútorné politiky	112,3	109,3	107,7	329,3	
Existujúce politiky	53,5	55,7	57,9	167,0	
Jaslovské Bohunice	30,0	30,0	30,0	90,0	
Budovanie inštitúcií	12,9	7,7	3,9	24,5	
Schengen	15,9	15,9	15,9	47,8	
Záväzky celkovo	673,4	843,9	999,8	2.517,0	

Finančný rámec určený pre rozširovanie -
odhad čistej rozpočtovej pozície SR po vstupe SR do EÚ
v zmysle záverov Kodanského summitu
(v stálych cenách roku 1999)
v mil. €
Predvstupová pomoc v r. 2003	123	123	123		

	2004	2005	2006	2004-2006	
Predvstupová pomoc	120	102	64	286	
Poľnohospodárstvo	57	205	260	522	
Štrukturálne akcie	118	244	289	651	
Vnútorné politiky	19	33	45	97	
Dodatočné príjmy	21	52	52	125	
Jednorázová kompenzácia	63	11	11	85	
Príjmy celkom	398	647	720	1.765	
Tradičné vlastné zdroje	-33	-54	-54	-141	
Zdroj z DPH	-26	-40	-41	-107	
Zdroj z HNP	-146	-226	-232	-604	
UK rabat	-20	-30	-32	-82	
Výdavky celkom	-225	-350	-359	-934	
Čistá rozpočtová pozícia	173	297	361	831	

3)	Stav prijímania legislatívy v kapitole

V oblasti rozpočtového procesu v Slovenskej republike boli prijaté tieto novely zákona č. 303/1995 Z. z. o rozpočtových pravidlách v znení neskorších predpisov:

•	novela zákona o rozpočtových pravidlách č. 441/2000 Z. z., ktorá upravuje nakladanie s prostriedkami ES ako s prostriedkami štátneho rozpočtu a zavádza príslušné kontrolné mechanizmy, vrátane sankcií;
•	novela zákona o rozpočtových pravidlách č. 427/2002 Z. z. upravuje finančné vzťahy štátneho rozpočtu Slovenskej republiky a rozpočtu ES;

Harmonizácia legislatívy pokrývajúcej jednotlivé vlastné zdroje je predmetom príslušných negociačných kapitol: Poľnohospodárstvo, Dane, Štatistika, Colná únia.

4)	Administratívna kapacita

V oblasti administratívnych kapacít pre systém vlastných zdrojov už existujú všetky potrebné inštitúcie a v súčasnosti sa pripravuje aj vytvorenie inštitúcie pre výber odvodov z produkcie cukru.

Od 6. marca 2001 je zriadený na  Ministerstve financií SR v sekcii rozpočtovej Útvar (v súčasnosti oddelenie) pre prístupový proces k EÚ v oblasti rozpočtu a financií. Vznikol za účelom zabezpečenia plnenia úloh, ktoré vyplývajú z integračného procesu Slovenskej republiky do Európskej únie za túto kapitolu. Útvar sa bude ďalej podieľať na zabezpečovaní komunikácie a operatívnych vzťahov Slovenskej republiky k inštitúciám Európskej únie v oblasti rozpočtových záležitostí.

Na základe materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ„ sa administratívna infraštruktúra doteraz posilnila o 3 pracovníkov (po jednom na CR SR, MP SR a ŠÚ SR) a za rok 2002 je ešte možné prijať 3 pracovníkov, z toho 2 zamestnanci sú určení pre MF SR a o 1 pracovníka sa posilní DR SR.

Pred vstupom bude potrebné prijať príslušné administratívne opatrenia na zabezpečenie účinnej koordinácie riadneho výberu, monitoringu, odvodov a kontroly prostriedkov do a z rozpočtu ES. Na základe materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003“ si to bude vyžadovať posilnenie administratívnych kapacít v kontexte relevantných oblastí politiky ES, ako napríklad finančná kontrola, poľnohospodárstvo, dane, clá, štatistika a regionálna politika o 4 pracovníkov.

* * * * *